बिहार सरकार ने खेल उद्योग पर ध्यान देने का फैसला किया है। इसके लिए राज्य सरकार अब खेल सामग्री के निर्माण से जुड़ी इकाइयों को बिहार में आकर्षित करेगी, साथ ही इस उद्योग के लिए जरूरी नीति और बुनियादी ढांचे का निर्माण भी किया जाएगा। विभाग इस बारे में अपनी औद्योगिक नीति में भी बदलाव करने को लेकर भी सोच रहा है। विभाग के अधिकारियों के मुताबिक बीते कुछ साल में राज्य में लकड़ी का उत्पादन तेजी से बढ़ा है। ऐसे में खेल सामाग्री बनाने वाली इकाइयों को बढ़ावा देने से राज्य को फायदा होगा। उद्योग विभाग के एक अधिकारी ने बताया, 'इस साल राज्य में करीब 27 लाख वर्ग फुट लकड़ी का उत्पादन होने की उम्मीद है। राज्य में कृषि वानिकी के विस्तार की वजह से अगले 5 साल में राज्य में करीब 5 करोड़ वर्ग फुट लकड़ी के उत्पादन का अनुमान है। ऐसे में हमारे पास जरूरत से काफी ज्यादा लकड़ी मौजूद है। इसलिए हम ऐसे उद्योगों को बढ़ावा दे रहे हैं, जहां लकड़ी का इस्तेमाल होता है।'